1.

Članak 1. stavak 1. mijenja se kako slijedi: (a) točka (c) zamjenjuje se sljedećim: „(c) ‚sustav CIS 2’ znači sustav koji se sastoji: i. od središnje baze podataka ugrađene kod ESB-a za pohranu svih relevantnih informacija o euronovčanicama, eurokovanicama, gotovinskoj infrastrukturi i operativnim aktivnostima trećih strana prikupljenih u skladu s ovom Smjernicom i Odlukom ESB/2010/14 (*); ii. od izravne internetske aplikacije koja omogućuje fleksibilnu konfiguraciju sustava i osigurava informacije o dostavi podataka i statusu potvrde podataka, revidiranjima i različitim vrstama referentnih podataka i sistemskih parametara; iii. od izvještajnog modula za pregled i analizu prikupljenih podataka; i iv. od prijenosnog mehanizma sustava CIS 2; (*) Odluka ESB/2010/14 od 16. rujna 2010. o provjeri autentičnosti i prikladnosti euronovčanica te njihovu vraćanju u optjecaj (SL L 267, 9.10.2010., str. 1.)”;" (b) točke (g) do (n) ii. zamjenjuju se sljedećim: „(g) ‚prijenosni mehanizam sustava CIS 2’ znači aplikacija ESSB-a XML Data Integration (EXDI). Aplikacija EXDI primjenjuje se za povjerljivo slanje podatkovnih poruka između nacionalnih središnjih banaka, budućih nacionalnih središnjih banaka Eurosustava i ESB-a, neovisno o tehničkoj infrastrukturi (npr. kompjutorske mreže i softverske aplikacije) koja ga podržava; (h) ‚podatkovna poruka’ znači datoteka koja sadržava dnevne, mjesečne ili polugodišnje podatke NSB-a ili budućeg NSB-a Eurosustava za jedno izvještajno razdoblje ili, u slučaju izmjena, za jedno izvještajno razdoblje ili više njih u formatu podataka koji je usklađen s prijenosnim mehanizmom sustava CIS 2; (i) ‚buduća država članica sudionica’ znači država članica nesudionica koja je ispunila uvjete određene za usvajanje eura, a u odnosu na koju je donesena odluka o stavljanju izvan snage odstupanja (na temelju članka 140. Ugovora o funkcioniranju Europske unije); (j) ‚radni dan’ znači svaki dan na koji posluje izvještajni NSB; (k) ‚računovodstveni podaci’ znači neusklađena vrijednost euronovčanica u optjecaju ispravljena za iznos beskamatnih potraživanja od kreditnih institucija koje upravljaju programom proširene skrbničke pohrane na kraju izvještajnog razdoblja u skladu s člankom 12. stavkom 2. točkama (a) i (b) Smjernice ESB/2010/20 (**); (l) ‚podatkovni događaj’ znači događaj evidentiran u sustavu CIS 2 koji dovodi do slanja obavijesti sustava CIS 2 jednoj nacionalnoj središnjoj banci ili više njih i ESB-u. Do podatkovnog događaja dolazi: i. kada je NSB poslao dnevnu, mjesečnu ili polugodišnju podatkovnu poruku sustavu CIS 2 koja dovodi do povratne poruke tom NSB-u i ESB-u; ii. kada su podatkovne poruke svih nacionalnih središnjih banaka bile uspješno potvrđene za novo izvještajno razdoblje, što dovodi do poruke s izvješćem o statusu koju sustav CIS 2 upućuje nacionalnim središnjim bankama i ESB-u; ili iii. kada je nakon slanja poruke s izvješćem o statusu revidirana podatkovna poruka za NSB uspješno potvrđena od strane sustava CIS 2, što dovodi do obavijesti o revidiranju nacionalnim središnjim bankama i ESB-u; (m) ‚osobe koje rukuju gotovinom’ znači institucije ili gospodarski subjekti iz članka 6. stavka 1. Uredbe (EZ) br. 1338/2001 (***); (n) ‚subjekti koji izdaju kovanice’ znači sva tijela kojima je država članica europodručja povjerila zadaću puštanja u optjecaj eurokovanica. Subjekti koji izdaju kovanice mogu uključivati nacionalne središnje banke, nacionalne kovnice, nacionalne riznice, imenovane javne agencije i tijela koja puštaju kovanice u optjecaj prema sustavima opskrbe gotovinom (engl. coin-held-to-order schemes); (**) Smjernica ESB/2010/20 od 11. studenoga 2010. o pravnom okviru za računovodstvo i financijsko izvještavanje u Europskom sustavu središnjih banaka (SL L 35, 9.2.2011., str. 31.)." (***) Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja (SL L 181, 4.7.2001., str. 6.).”;" (c) nakon točke (n) umeću se sljedeće definicije: „(o) ‚sustav opskrbe gotovinom (engl. coin-held-to-order schemes)’ znači sustav koji se sastoji od pojedinačnih ugovora između subjekta koji izdaje kovanice i jednog ili više skrbnika u državi članici subjekta koji izdaje kovanice, pri čemu subjekt koji izdaje kovanice: i. opskrbljuje skrbnike s eurokovanicama kako bi ih skrbnici pohranili izvan prostorija subjekta koji izdaje kovanice za potrebe puštanja u optjecaj; i ii. izravno knjiži u korist ili na teret računa NSB-a koji drže: — skrbnik, — kreditne institucije koje su klijenti koji kupuju eurokovanice od skrbnika. Eurokovanice na koje se primjenjuje sustav CHTO (engl. coins- held -to order) se pohranjuju u prostor za pohranu ili se povlače iz prostora za pohranu od strane skrbnika ili klijenata skrbnika, kako je priopćeno NSB-u. (p) ‚podatkovna stavka kategorije 1’ znači podatkovna stavka koju dostavljaju nacionalne središnje banke u sustav CIS 2 kako je utvrđeno u prilozima I. do III. i Prilogu VII., koje se dostavljaju za svako izvještajno razdoblje; (q) ‚podatkovna stavka uvjetovana događajem’ znači podatkovna stavka koju dostavljaju nacionalne središnje banke u sustav CIS 2 kako je utvrđeno u prilozima I. do III. i Prilogu VII., za koje se podaci dostavljaju samo ako se odnosni događaj pojavljuje tijekom izvještajnog razdoblja; (r) ‚upravljanje identitetom i pristupom (IAM)’ znači zajednička sigurnosna usluga, koja se koristi radi davanja i kontrole pristupa aplikacijama ESSB-a.”